一百五日行
作者：陸游
朝代：宋

paragraphs: 一百五日東郊時，陂塘水滿雨如絲。
人家青烟不禁火，俚俗豈復思子推。
舊墳年多木已拱，新墳積土高纍纍。
老鴉飛鳴銜肉去，紙錢雨溼挂樹枝。
深松茂柏死自樂，地下應笑生人悲。
眼中青山身後塚，此事决定君何疑。
風吹雲破日下照，小灘碎礫光陸離。
停車暫憩道傍舍，解囊且補殘春詩。